CELEX: 32018R0401
Language: sk
Date: 2018-03-14 00:00:00
Title: Nariadenie Komisie (EÚ) 2018/401 zo 14. marca 2018, ktorým sa mení nariadenie (EÚ) č. 139/2014, pokiaľ ide o klasifikáciu vzletových a pristávacích dráh

15.3.2018   
               
               
                  SK
               
               
                  Úradný vestník Európskej únie
               
               
                  L 72/17
               
            NARIADENIE KOMISIE (EÚ) 2018/401
      zo 14. marca 2018,
      ktorým sa mení nariadenie (EÚ) č. 139/2014, pokiaľ ide o klasifikáciu vzletových a pristávacích dráh
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 8a ods. 5,
      keďže:
      
                  (1)
               
               
                  V prílohe I k nariadeniu Komisie (EÚ) č. 139/2014 (2) sa stanovuje vymedzenie pojmu „prístrojová dráha“ na účely uvedeného nariadenia. V ustanoveniach predmetného nariadenia by sa mal zohľadniť stav techniky a najlepšie postupy v oblasti letísk, ako aj uplatniteľné medzinárodné normy.
               
            
                  (2)
               
               
                  Medzinárodná organizácia civilného letectva (ICAO) vo svojom úradnom liste (State Letter) AN 41.2.24–13/20 prijala zmenu 11-B zväzku I prílohy 14 k Chicagskému dohovoru uplatniteľnú v zmluvných štátoch ICAO od 13. novembra 2014. Danými zmenami sa zjednodušuje doterajšia klasifikácia vzletových a pristávacích dráh na priblíženie a presnejšie opisujú rôzne typy priblíženia a pristátia.
               
            
                  (3)
               
               
                  Uvedené zmeny v prílohe 14 k Chicagskému dohovoru by sa mali premietnuť do nariadenia (EÚ) č. 139/2014, predovšetkým do ustanovení týkajúcich sa postupov priblíženia pomocou výkonnostnej navigácie (PBN) s vertikálnym navádzaním a požiadaviek na vzletovú a pristávaciu dráhu v súvislosti s postupmi priblíženia. Navyše by sa malo uľahčiť vykonávanie postupov priblíženia pomocou PBN s vertikálnym navádzaním na nezanedbateľnom počte letísk bez toho, aby museli modernizovať svoju infraštruktúru vzletových a pristávacích dráh.
               
            
                  (4)
               
               
                  Nariadenie (EÚ) č. 139/2014 by sa preto malo zodpovedajúcim spôsobom zmeniť.
               
            
                  (5)
               
               
                  Opatrenia stanovené v tomto nariadení sú založené na stanovisku č. 03/2016 Európskej agentúry pre bezpečnosť letectva podľa článku 17 ods. 2 písm. b) a článku 19 ods. 1 nariadenia (ES) č. 216/2008.
               
            
                  (6)
               
               
                  Opatrenia stanovené v tomto nariadení sú v súlade so stanoviskom výboru zriadeného podľa článku 65 nariadenia (ES) č. 216/2008,
               
            PRIJALA TOTO NARIADENIE:
      Článok 1
      Príloha I k nariadeniu (EÚ) č. 139/2014 sa týmto mení v súlade s prílohou k tomuto nariadeniu.
      Článok 2
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 14. marca 2018
         
            
               Za Komisiu
            
            
               predseda
            
            Jean-Claude JUNCKER
         
      
      
         (1)  Ú. v. EÚ L 79, 19.3.2008, s. 1.
      
         (2)  Nariadenie Komisie (EÚ) č. 139/2014 z 12. februára 2014, ktorým sa stanovujú požiadavky a administratívne postupy týkajúce sa letísk podľa nariadenia Európskeho parlamentu a Rady (ES) č. 216/2008 (Ú. v. EÚ L 44, 14.2.2014, s. 1).
      
         PRÍLOHA
         Príloha I k nariadeniu (EÚ) 139/2014 sa mení takto:
         
                     1.
                  
                  
                     bod 22 sa nahrádza takto:
                     
                                 „22.
                              
                              
                                 ‚prístrojová dráha‘ je jeden z týchto typov vzletovej a pristávacej dráhy určených na prevádzku lietadiel používajúcich postupy na prístrojové priblíženie:
                                 
                                    
                                       1.
                                       
                                       ‚vzletová a pristávacia dráha na nie presné priblíženie‘:
                                     vzletová a pristávacia dráha vybavená vizuálnymi prostriedkami a minimálne jedným nevizuálnym prostriedkom určená na pristátie po prístrojovom priblížení typu A;
                                 
                                    
                                       2.
                                       
                                       ‚vzletová a pristávacia dráha na presné priblíženie I. kategórie‘:
                                     vzletová a pristávacia dráha vybavená vizuálnymi prostriedkami a minimálne jedným nevizuálnym prostriedkom určená na pristátie po prístrojovom priblížení typu B kategórie I;
                                 
                                    
                                       3.
                                       
                                       ‚vzletová a pristávacia dráha na presné priblíženie II. kategórie‘:
                                     vzletová a pristávacia dráha vybavená vizuálnymi prostriedkami a minimálne jedným nevizuálnym prostriedkom určená na pristátie po prístrojovom priblížení typu B kategórie II;
                                 
                                    
                                       4.
                                       
                                       ‚vzletová a pristávacia dráha na presné priblíženie III. kategórie‘
                                     vzletová a pristávacia dráha vybavená vizuálnymi prostriedkami a minimálne jedným nevizuálnym prostriedkom určená na pristátie po prístrojovom priblížení typu B kategórie IIIA, IIIB alebo IIIC k povrchu vzletovej a pristávacej dráhy a pozdĺž celej jej dĺžky;“;
                              
                           
               
                     2.
                  
                  
                     vkladajú sa tieto body 47a a 47b:
                     
                                 „47a)
                              
                              
                                 ‚prístrojové priblíženie typu A‘ je prístrojové priblíženie s minimálnou výškou zostupu alebo výškou rozhodnutia 75 m (250 ft) alebo viac;
                              
                           
                                 47b)
                              
                              
                                 ‚prístrojové priblíženie typu B‘ je prístrojové priblíženie s výškou rozhodnutia nižšou než 75 m (250 ft). Prístrojové priblíženie typu B sa kategorizuje takto:
                                 1.   Kategória I: výška rozhodnutia minimálne 60 m (200 ft) a buď s viditeľnosťou minimálne 800 m alebo dráhovou dohľadnosťou minimálne 550 m;
                                 2.   Kategória II: výška rozhodnutia minimálne 60 m (200 ft), ale nie menej než 30 m (100 ft) a dráhová dohľadnosť minimálne 300 m;
                                 3.   Kategória IIIA: výška rozhodnutia nižšia než 30 m (100 ft) alebo bez uvedenia výšky rozhodnutia a dráhová dohľadnosť minimálne 175 m;
                                 4.   Kategória IIIB: výška rozhodnutia nižšia než 15 m (50 ft) alebo bez uvedenia výšky rozhodnutia a dráhová dohľadnosť pod 175 m, ale nie menej ako 50 m;
                                 5.   Kategória IIIC: bez uvedenia výšky rozhodnutia a obmedzenia dráhovej dohľadnosti;“.